CELEX: 32019R0819
Language: hu
Date: 2019-02-01 00:00:00
Title: A Bizottság (EU) 2019/819 felhatalmazáson alapuló rendelete (2019. február 1.) a 346/2013/EU európai parlamenti és tanácsi rendeletnek az európai szociális vállalkozási alapok területén az összeférhetetlenség, a szociális hatás mérése és a befektetők tájékoztatása tekintetében történő kiegészítéséről (EGT-vonatkozású szöveg.)

22.5.2019   
               
               
                  HU
               
               
                  Az Európai Unió Hivatalos Lapja
               
               
                  L 134/1
               
            
         A BIZOTTSÁG (EU) 2019/819 FELHATALMAZÁSON ALAPULÓ RENDELETE
         (2019. február 1.)
         a 346/2013/EU európai parlamenti és tanácsi rendeletnek az európai szociális vállalkozási alapok területén az összeférhetetlenség, a szociális hatás mérése és a befektetők tájékoztatása tekintetében történő kiegészítéséről
         (EGT-vonatkozású szöveg)
         AZ EURÓPAI BIZOTTSÁG,
         tekintettel az Európai Unió működéséről szóló szerződésre,
         tekintettel az európai szociális vállalkozási alapokról szóló, 2013. április 17-i 346/2013/EU európai parlamenti és tanácsi rendeletre (1) és különösen annak 9. cikke (5) bekezdésére, 10. cikke (2) bekezdésére és 14. cikke (4) bekezdésére,
         mivel:
         
                     (1)
                  
                  
                     A minősített szociális vállalkozási alapkezelőknek olyan eljárásokat és intézkedéseket kell elfogadniuk, amelyek biztosítják, hogy az ilyen üzleti tevékenységet folytató személyek azt oly módon végzik, amely a lehető legnagyobb mértékben szolgálja a szociális vállalkozási alapok és azok befektetőinek érdekeit. Az Unión belüli befektetővédelem harmonizált szintjének elérése, valamint annak lehetővé tétele érdekében, hogy az ilyen alapkezelők az összeférhetetlenségek megelőzésére, nyomon követésére és kezelésére irányuló következetes és hatékony gyakorlatot tudjanak elfogadni és követni, összeférhetetlenségi politikájuknak tartalmaznia kell bizonyos, minimumkövetelményként megteendő lépéseket. A szükségtelen adminisztratív terhek elkerülése és a befektetők megfelelő szintű védelmének biztosítása érdekében az összeférhetetlenségi politikákat a vezetők tevékenységének jellegéhez, nagyságrendjéhez és összetettségéhez kell igazítani.
                  
               
                     (2)
                  
                  
                     Az összeférhetetlenségi politikák keretében meghatározott eljárások és intézkedések elégtelenek lehetnek a minősített szociális vállalkozási alap vagy annak befektetői érdekeinek védelmére, ilyen esetben a minősített szociális vállalkozási alapok kezelőinek ezen érdekek védelmét célzó további lépéseket kell tenniük. E lépéseknek magukban kell foglalniuk a minősített szociális vállalkozási alap felső vezetésének vagy más illetékes szervének tájékoztatását, valamint a minősített szociális vállalkozási alap vagy annak befektetői érdekeit leginkább szolgáló, szükséges döntések vagy intézkedések meghozatalát.
                  
               
                     (3)
                  
                  
                     A minősített szociális vállalkozási alapok kezelői szerepet vállalhatnak azon vállalatok irányításában, amelyekbe a minősített szociális vállalkozási alapok befektetnek. Az összeférhetetlenségi helyzetek megelőzése, valamint annak biztosítása érdekében, hogy az említett vezetői szavazati jogok gyakorlása mind az érintett minősített szociális vállalkozási alap, mind pedig annak befektetői javára történjen, a szavazati jogok gyakorlására vonatkozóan részletes követelményeket kell meghatározni. A befektetővédelem kielégítő szintjének biztosítása érdekében a minősített szociális vállalkozási alapkezelőknek megfelelő és hatékony stratégiákat kell kidolgozniuk e tekintetben, és kérésre rendelkezésre kell bocsátaniuk e stratégiák és az általuk hozott intézkedések összefoglalását.
                  
               
                     (4)
                  
                  
                     Az összeférhetetlenségek nyilvánosságra hozatala hatékonyságának biztosítása érdekében a rendelkezésre bocsátott információkat rendszeresen frissíteni kell. Figyelembe véve azt a kockázatot, amivel az összeférhetetlenségnek egy weboldalon történő közlése jár, kritériumokat kell megállapítani az említett információk közzétételére vonatkozóan.
                  
               
                     (5)
                  
                  
                     A minősített szociális vállalkozási alapok kezelői által a minősített portfólióvállalkozások által elért pozitív szociális hatás mérésére alkalmazott eljárások egységességének biztosítása érdekében ezeknek az eljárásoknak meghatározott elemeket tartalmazniuk kell. A minősített portfólióvállalkozások által használt erőforrások, valamint az e vállalkozások által rendelkezésre bocsátott termékek és szolgáltatások a pozitív szociális hatás kulcsfontosságú mutatói, amelyeknek ezért ezen eljárások szerves részét kell képezniük. Annak érdekében, hogy meg lehessen különböztetni a szociális vállalkozásokat azoktól a vállalkozásoktól, amelyek szociális célkitűzéseket csak járulékosan valósítanak meg, az említett eljárásoknak magukban kell foglalniuk a minősített portfólióvállalkozások által elért eredmények értékelését is.
                  
               
                     (6)
                  
                  
                     Biztosítani kell, hogy a szerződéskötést megelőzően a befektetőknek nyújtott tájékoztatás elegendő részletet tartalmazzon a minősített szociális vállalkozási alapról. A minősített szociális vállalkozási alap befektetési stratégiája és célkitűzései ismertetésének ezért tartalmaznia kell azon minősített portfólióvállalkozások szociális ágazatainak, földrajzi területeinek és jogi formáinak a leírását, amelyekbe a minősített szociális vállalkozási alap befektetni szándékozik, valamint az ilyen vállalkozások nyereségelosztására vonatkozó információkat.
                  
               
                     (7)
                  
                  
                     A befektetőknek meg kell kapniuk valamennyi, annak értékeléséhez szükséges információt, hogy a minősített szociális vállalkozási alap kezelője milyen módszertant használ a szociális hatás mérésére. A szerződéskötést megelőző tájékoztatásban ezért meg kell jelölni, hogy a minősített szociális vállalkozási alap kezelője belső módszertanra támaszkodott-e, vagy általánosan elfogadott módszertant használt. A szerződéskötést megelőző tájékoztatásnak a módszertan főbb jellemzőinek ismertetését is tartalmaznia kell, beleértve az átvilágítási kritériumokat, a releváns mutatókat, valamint annak magyarázatát, hogy a minősített szociális vállalkozási alap kezelője hogyan biztosítja az említett módszerek betartását.
                  
               
                     (8)
                  
                  
                     A befektetők számára lehetővé kell tenni annak ellenőrzését, hogy a minősített szociális vállalkozási alap kezelője a nem minősített eszközök kiválasztásakor követi-e a befektetési politikát. A szerződéskötést megelőző tájékoztatásban ezért szerepelnie kell az olyan, nem minősített eszközök típusaira vonatkozó információknak, amelyekbe a minősített szociális vállalkozási alap befektet, valamint a befektetési technikákra, a releváns korlátozásokra, és arra vonatkozó információknak, hogy a befektetésekre mely gazdasági ágazatban és földrajzi területen kerül sor.
                  
               
                     (9)
                  
                  
                     Az átláthatóság érdekében a befektetők számára meg kell adni azokat az információkat, amelyek a minősített szociális vállalkozási alapkezelő által önállóan vagy külső feleken keresztül nyújtott üzleti támogatási szolgáltatások és más támogatási tevékenységek jellegének és mértékének értékeléséhez szükségesek. Az üzleti támogatási szolgáltatásokra és más támogatási tevékenységekre vonatkozó, a szerződéskötést megelőzően nyújtandó tájékoztatásnak ezért tartalmaznia kell a végzett szolgáltatások és tevékenységek típusait.
                  
               
                     (10)
                  
                  
                     Annak érdekében, hogy a minősített szociális vállalkozási alapok kezelői alkalmazkodni tudjanak az új követelményekhez, e rendelet alkalmazásának kezdőnapját hat hónappal el kell halasztani,
                  
               ELFOGADTA EZT A RENDELETET:
         
            1. cikk
            Az összeférhetetlenségi helyzetek
            A 346/2013/EU rendelet 9. cikke (2) bekezdésének alkalmazásában az összeférhetetlenség típusai olyan helyzetek, amikor a minősített szociális vállalkozási alap kezelője, az adott alapkezelő üzleti tevékenységét ténylegesen végző személy, az alapkezelő alkalmazottja vagy az alapkezelő felett közvetlenül vagy közvetetten ellenőrzést gyakorló vagy az alapkezelő, az alapkezelő által irányított másik minősített szociális vállalkozási alap vagy kollektív befektetési vállalkozás – az átruházható értékpapírokkal foglalkozó kollektív befektetési vállalkozást (ÁÉKBV) is ideértve –, vagy ezek befektetői által közvetlenül vagy közvetetten ellenőrzött bármely személy,
            
                        a)
                     
                     
                        valószínűsíthetően pénzügyi nyereségre tesz szert vagy pénzügyi veszteséget kerül el a minősített szociális vállalkozási alap vagy annak befektetői terhére;
                     
                  
                        b)
                     
                     
                        érdekelt a minősített szociális vállalkozási alapnak vagy befektetőinek nyújtott szolgáltatás vagy tevékenység eredményében, amely érdek különbözik a minősített szociális vállalkozási alap vagy annak befektetői érdekeitől;
                     
                  
                        c)
                     
                     
                        érdekelt a minősített szociális vállalkozási alap vagy befektetői nevében végrehajtott ügylet eredményében, amely érdek különbözik a minősített szociális vállalkozási alap vagy annak befektetői érdekeitől;
                     
                  
                        d)
                     
                     
                        pénzügyi vagy más tényező ösztönzi arra, hogy előnyben részesítse:
                        
                                    i.
                                 
                                 
                                    egy befektető, befektetői csoport vagy más kollektív befektetési vállalkozás – ideértve az ÁÉKBV-ket is – érdekét a minősített szociális vállalkozási alap vagy annak befektetői érdekével szemben;
                                 
                              
                                    ii.
                                 
                                 
                                    a minősített szociális vállalkozási alap egyik befektetőjének érdekeit az alap másik befektetőjének vagy befektetői csoportjának érdekével szemben;
                                 
                              
                  
                        e)
                     
                     
                        ugyanazokat a tevékenységeket végzi a minősített szociális vállalkozási alap, egy másik kollektív befektetési vállalkozás – ideértve az ÁÉKBV-ket is – vagy egy befektető számára;
                     
                  
                        f)
                     
                     
                        a 231/2013/EU felhatalmazáson alapuló bizottsági rendelet (2) 24. cikkének (1) bekezdésében foglaltaktól eltérő bármely díjat vagy jutalékot fizet vagy kap, illetve nem pénzbeli ellátást nyújt vagy abban részesül;
                     
                  
                        g)
                     
                     
                        valamely minősített portfólióvállalkozás fejlődését a minősített szociális vállalkozási alap vagy befektetői számára hátrányosan, vagy a minősített szociális vállalkozási alap célkitűzéseinek elérését akadályozó módon befolyásolja, vagy a befolyásoláshoz személyes érdeke fűződik.
                     
                  
         
            2. cikk
            Összeférhetetlenségi politika
            
               (1)   A minősített szociális vállalkozási alap kezelője írásba foglalt összeférhetetlenségi politikát alakít ki, alkalmaz és tart fenn, amely üzleti tevékenységének jellegére, nagyságrendjére és összetettségére tekintettel megfelel az adott alapkezelő méretének és szervezeti felépítésének.
            
            
               (2)   Az (1) bekezdésben említett összeférhetetlenségi politika az 1. cikkel összhangban azonosítja azokat a körülményeket, amelyek esetlegesen összeférhetetlenséghez vezethetnek, és meghatározza az elfogadandó és tartósan alkalmazandó intézkedéseket és eljárásokat.
            
         
         
            3. cikk
            Az összeférhetetlenség megelőzését, kezelését és nyomon követését célzó eljárások és intézkedések
            A 2. cikk (2) bekezdésében említett elfogadandó intézkedések és követendő eljárások legalább a következő lépéseket tartalmazzák:
            
                        a)
                     
                     
                        az 1. cikkben említett személyek vagy szervezetek közötti információcsere tilalma, amennyiben az ilyen információcsere összeférhetetlenséget eredményezhet vagy megkönnyítheti annak kialakulását;
                     
                  
                        b)
                     
                     
                        az 1. cikkben említett, esetlegesen ellentétes érdekekkel rendelkező személyek és szervezetek felügyeletének elkülönítése;
                     
                  
                        c)
                     
                     
                        az 1. cikkben említett, elsősorban egy tevékenységgel foglalkozó személyek vagy szervezetek közötti kapcsolat, vagy az ő díjazásuktól, valamint az ilyen személyek vagy szervezetek díjazása és olyan személyek vagy szervezetek javadalmazása vagy az általuk termelt bevételektől való függőség megszüntetése, akik vagy amelyek alapvetően más tevékenységet folytatnak, amennyiben e tevékenységekkel kapcsolatban összeférhetetlenség merülhet fel;
                     
                  
                        d)
                     
                     
                        az 1. cikkben említett személyek vagy szervezetek vonatkozásában annak megakadályozása, hogy illetéktelen befolyást gyakoroljanak a minősített szociális vállalkozási alap kezelésére;
                     
                  
                        e)
                     
                     
                        annak megakadályozása vagy ellenőrzése, hogy az 1. cikkben említett személyek és szervezetek részt vegyenek bármely olyan tevékenységben, amely összeférhetetlenséghez vezethet.
                     
                  
         
            4. cikk
            Az összeférhetetlenség következményeinek kezelése
            Amennyiben a 2. cikk (2) bekezdése és a 3. cikk szerinti összeférhetetlenségi politika keretében meghatározott intézkedések és eljárások nem elegendőek ahhoz, hogy észszerű bizonyossággal megakadályozzák a minősített szociális vállalkozási alap vagy annak befektetői érdekeinek esetleges sérelmét, a minősített szociális vállalkozási alap kezelői az alábbi lépéseket teszik:
            
                        a)
                     
                     
                        haladéktalanul tájékoztatják a saját felső vezetésüket vagy más belső illetékes szervet, vagy a minősített szociális vállalkozási alap felső vezetését vagy más illetékes szervét az adott alap vagy befektetői érdekeit érintő sérelem kockázatáról;
                     
                  
                        b)
                     
                     
                        meghozzák a minősített szociális vállalkozási alap vagy annak befektetői érdekeit leginkább szolgáló, szükséges döntéseket vagy intézkedéseket.
                     
                  
         
            5. cikk
            A szavazati jogok gyakorlására vonatkozó, az összeférhetetlenségi helyzetek megelőzését célzó stratégiák
            
               (1)   A minősített szociális vállalkozási alapkezelők írásban megfelelő és hatékony stratégiákat dolgoznak ki annak meghatározására, hogy a minősített szociális vállalkozási alap portfóliójában lévő szavazati jogokat mikor és hogyan kell gyakorolni az érintett minősített szociális vállalkozási alap és befektetői javára.
            
            
               (2)   Az (1) bekezdésében említett stratégiák meghatározzák az elfogadandó intézkedéseket és a követendő eljárásokat, és legalább a következő lépéseket tartalmazzák:
               
                           a)
                        
                        
                           a releváns vállalati intézkedések nyomon követése;
                        
                     
                           b)
                        
                        
                           annak biztosítása, hogy a szavazati jogok gyakorlása összhangban legyen a minősített szociális vállalkozási alap befektetési célkitűzéseivel és politikájával;
                        
                     
                           c)
                        
                        
                           az említett szavazati jogok gyakorlásából következő bármely összeférhetetlenség megelőzése és kezelése.
                        
                     
            
               (3)   A minősített szociális vállalkozási alapkezelők kérésre összefoglaló leírást adnak a befektetőknek az (1) és (2) bekezdésben említett stratégiákról, valamint az e stratégiák alapján hozott intézkedések részleteiről.
            
         
         
            6. cikk
            Az összeférhetetlenségek feltárása
            
               (1)   A minősített szociális vállalkozási alapkezelők a 346/2013/EU rendelet 9. cikkének (4) bekezdésében említett információkat a 2009/65/EK európai parlamenti és tanácsi irányelv (3) 2. cikke (1) bekezdésének m) pontjában említett tartós adathordozón bocsátják rendelkezésre, és naprakészen tartják ezeket az információkat.
            
            
               (2)   A minősített szociális vállalkozási alapok kezelői az (1) bekezdésben említett információkat egy weboldalon keresztül nyújthatják be, anélkül, hogy ezeket az információkat személyesen a befektetőnek címeznék, feltéve, hogy az alábbi feltételek mindegyike teljesül:
               
                           a)
                        
                        
                           a befektetőket értesítették a weboldal címéről és az információk elérési helyéről a weboldalon;
                        
                     
                           b)
                        
                        
                           a befektetők beleegyeztek a szóban forgó tájékoztatás weboldalon keresztül történő nyújtásába;
                        
                     
                           c)
                        
                        
                           az információk folyamatosan hozzáférhetők a weboldalon mindaddig, amíg a befektetőknek észszerűen szükségük lehet a hozzáférésre.
                        
                     
         
         
            7. cikk
            A pozitív szociális hatás mérésére szolgáló eljárások
            
               (1)   A minősített szociális vállalkozási alapkezelők biztosítják, hogy a 346/2013/EU rendelet 10. cikkének (1) bekezdése szerinti eljárások magukban foglalják legalább a következőket:
               
                           a)
                        
                        
                           a minősített portfólióvállalkozások által felhasznált erőforrások értékelése;
                        
                     
                           b)
                        
                        
                           a minősített portfólióvállalkozások által rendelkezésre bocsátott termékek és szolgáltatások értékelése;
                        
                     
                           c)
                        
                        
                           a minősített portfólióvállalkozások tevékenységeinek tulajdonítható eredmények értékelése.
                        
                     Az első albekezdés c) pontjának alkalmazásában azok az eredmények, amelyek egyébként is bekövetkeztek volna, valamint harmadik feleknek tulajdonítható eredmények nem lehetnek a minősített portfólióvállalkozások tevékenységeinek tulajdoníthatók.
            
            
               (2)   Az (1) bekezdésben említett értékeléseket alátámasztó bizonyítékokat a 346/2013/EU rendelet 13. cikkének (3) bekezdése szerinti auditnak kell alávetni.
            
         
         
            8. cikk
            A befektetési stratégia és a befektetési célkitűzések ismertetése
            
               (1)   A 346/2013/EU rendelet 14. cikke (1) bekezdése c) pontjának i. alpontjában említett információknak tartalmazniuk kell legalább a következőket:
               
                           a)
                        
                        
                           az a szociális ágazat vagy ágazatok, amely(ek)ben a minősített portfólióvállalkozás működik;
                        
                     
                           b)
                        
                        
                           az a földrajzi térség, ahol a minősített portfólióvállalkozás működik;
                        
                     
                           c)
                        
                        
                           a minősített portfólióvállalkozás jogi formája;
                        
                     
                           d)
                        
                        
                           a minősített portfólióvállalkozások nyereségelosztásának részletes leírása;
                        
                     
            
               (2)   A 346/2013/EU rendelet 14. cikke (1) bekezdése c) pontjának ii. és iii. alpontjában említett tájékoztatásnak tartalmaznia kell legalább a másik minősített szociális vállalkozási alap befektetői profiljára vonatkozó információkat, valamint a minősített szociális vállalkozási alap által az e cikk (1) bekezdésével összhangban szolgáltatott információkat.
            
            
               (3)   A 346/2013/EU rendelet 14. cikke (1) bekezdése c) pontjának iv. alpontjában említett tájékoztatásnak tartalmaznia kell legalább a minősített eszközök típusaira vonatkozó információkat, amelyekbe a minősített szociális vállalkozási alap befektet.
            
            
               (4)   A 346/2013/EU rendelet 14. cikke (1) bekezdése c) pontjának v. alpontjában említett tájékoztatásnak tartalmaznia kell legalább arra vonatkozó információkat, hogy a befektetési technikák magukban foglalnak-e sajáttőke-eszközöket, kvázisajáttőke-eszközöket, értékpapírosított és nem értékpapírosított, hitelviszonyt megtestesítő eszközöket, biztosíték mellett vagy anélkül nyújtott hiteleket, vagy minősített portfólióvállalkozásban való bármely más részesedést.
            
            
               (5)   A 346/2013/EU rendelet 14. cikke (1) bekezdése c) pontjának vi. alpontjában említett tájékoztatásnak tartalmaznia kell legalább arra vonatkozó információkat, hogy a minősített szociális vállalkozási alap befektetési stratégiája tartalmaz-e bármilyen, ágazatok, tevékenységek, földrajzi területek, befektetési százalékok vagy határértékek tekintetében történő, vagy bármely más befektetési korlátozást.
            
         
         
            9. cikk
            A pozitív szociális hatással kapcsolatos információk
            
               (1)   A 346/2013/EU rendelet 14. cikke (1) bekezdésének d) pontjában említett tájékoztatásnak meg kell jelölnie a minősített portfólióvállalkozás által nyújtandó célzott termékeket és szolgáltatásokat, amelyekbe a minősített szociális vállalkozási alap befektet.
            
            
               (2)   Amennyiben a 346/2013/EU rendelet 14. cikke (1) bekezdésének d) pontjában említett tájékoztatás pozitív társadalmi hatásokra vonatkozó előrejelzéseket tartalmaz, be kell mutatni azokat a feltételezéseket, amelyek alapján ezeket az előrejelzéseket kiszámították.
            
            
               (3)   Amennyiben a 346/2013/EU rendelet 14. cikke (1) bekezdésének d) pontjában említett tájékoztatás múltbeli teljesítményre vonatkozó információkat tartalmaz, abba bele kell foglalni a legfrissebb éves jelentés másolatát, vagy a 346/2013/EU rendelet 13. cikkének (2) bekezdésében említett éves jelentésben szereplő releváns információk összefoglalását.
            
         
         
            10. cikk
            A szociális hatás mérésére használt módszerekkel kapcsolatos információk
            A 346/2013/EU rendelet 14. cikke (1) bekezdésének e) pontja szerinti információnak tartalmaznia kell legalább a következőket:
            
                        a)
                     
                     
                        arra vonatkozó nyilatkozat, hogy a társadalmi hatásokat belső módszerek vagy más általánosan elfogadott módszerek alapján mérik-e;
                     
                  
                        b)
                     
                     
                        a módszertan főbb jellemzőinek ismertetése, beleértve az átvilágítási kritériumokat és a társadalmi hatások méréséhez használt releváns mutatókat;
                     
                  
         
            11. cikk
            A nem minősített eszközök leírása
            A 346/2013/EU rendelet 14. cikke (1) bekezdésének f) pontja szerinti információknak tartalmazniuk kell legalább az alábbiak ismertetését:
            
                        a)
                     
                     
                        befektetési technikák és az érvényes befektetési korlátozások;
                     
                  
                        b)
                     
                     
                        az a szociális ágazat vagy ágazatok, amely(ek)ben a nem minősített portfólióvállalkozás működik;
                     
                  
                        c)
                     
                     
                        az a földrajzi térség, ahol a nem minősített portfólióvállalkozás működik;
                     
                  
                        d)
                     
                     
                        az eszköztípusok kiválasztásakor alkalmazandó kritériumok.
                     
                  
         
            12. cikk
            A támogatási szolgáltatásokra vonatkozó információk
            A 346/2013/EU rendelet 14. cikke (1) bekezdésének l) pontja szerinti információnak tartalmaznia kell legalább a következőket:
            
                        a)
                     
                     
                        az üzleti támogatási szolgáltatások és más támogatási tevékenységek ismertetése;
                     
                  
                        b)
                     
                     
                        tájékoztatás arról, hogy az üzleti támogatási szolgáltatásokat és más támogatási tevékenységeket harmadik felek végzik-e.
                     
                  
         
            13. cikk
            Hatálybalépés és alkalmazás
            Ez a rendelet az Európai Unió Hivatalos Lapjában való kihirdetését követő huszadik napon lép hatályba.
            Ezt a rendeletet 2019. december 11-től kell alkalmazni.
         
         
            Ez a rendelet teljes egészében kötelező és közvetlenül alkalmazandó valamennyi tagállamban.
            Kelt Brüsszelben, 2019. február 1-jén.
            
               
                  a Bizottság részéről
               
               
                  az elnök
               
               Jean-Claude JUNCKER
            
         
         
            (1)  HL L 115., 2013.4.25., 18. o.
         
         
            (2)  A Bizottság 231/2013/EU felhatalmazáson alapuló rendelete (2012. december 19.) a 2011/61/EU európai parlamenti és tanácsi irányelvnek a mentességek, az általános működési feltételek, a letétkezelők, a tőkeáttétel, az átláthatóság és a felügyelet tekintetében történő kiegészítéséről (HL L 83., 2013.3.22., 1. o.).
         
            (3)  Az Európai Parlament és a Tanács 2009/65/EK irányelve (2009. július 13.) az átruházható értékpapírokkal foglalkozó kollektív befektetési vállalkozásokra (ÁÉKBV) vonatkozó törvényi, rendeleti és közigazgatási rendelkezések összehangolásáról (HL L 302., 2009.11.17., 32. o.).